input: 32012R0788
  L 235/8
  SLUŽBENI LIST EUROPSKE UNIJE
  PROVEDBENA UREDBA KOMISIJE (EU) br. 788/2012
  od 31. kolovoza 2012.
  o koordiniranom višegodišnjem programu kontrole Unije za 2013., 2014. i 2015. godinu radi osiguranja usklađenosti s maksimalnim razinama ostataka pesticida i procjene izloženosti potrošača ostatcima pesticida u i na hrani biljnog i životinjskog podrijetla
  (Tekst značajan za EGP)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezine članke 28. i 29.,
  budući da:
  (1)
  Uredbom Komisije (EZ) br. 1213/2008 (2) uspostavljen je prvi koordinirani višegodišnji program kontrole Zajednice koji je obuhvaćao godine 2009., 2010. i 2011. Taj se program nastavio u skladu s daljnjim uredbama Komisije. Posljednja je bila Uredba Komisije (EU) br. 1274/2011 od 7. prosinca 2011. o koordiniranom višegodišnjem programu kontrole Unije za 2012., 2013. i 2014. godinu radi osiguranja usklađenosti s maksimalnim razinama ostataka pesticida i procjene izloženosti potrošača ostatcima pesticida u i na hrani biljnog i životinjskog podrijetla (3).
  (2)
  Trideset do četrdeset vrsta hrane predstavlja glavne komponente prehrane u Uniji. S obzirom na značajne promjene u uporabi pesticida tijekom razdoblja od tri godine, radi procjene izloženosti potrošača i primjene zakonodavstva Unije pesticidi se u toj hrani trebaju pratiti tijekom niza trogodišnjih ciklusa.
  (3)
  Na osnovi binomijalne distribucije vjerojatnosti može se izračunati da ispitivanje 642 uzorka omogućava, sa sigurnošću od preko 99 %, detekciju uzorka koji sadrži ostatke pesticida u količini većoj od granice određivanja (LOD), pod uvjetom da najmanje 1 % proizvoda sadrži ostatke u količini većoj od te razine. Prikupljanje tih uzoraka treba se rasporediti među državama članicama prema broju stanovnika, uz minimalno 12 uzoraka po proizvodu i po godini.
  (4)
  Rezultati analiza iz programa službene kontrole Unije 2010. godine (4) pokazali su češću prisutnost određenih pesticida na poljoprivrednim proizvodima nego što je to prethodno bio slučaj, ukazujući na promjene u načinu korištenja tih pesticida. Te pesticide treba uključiti u program kontrole pored onih koji su bili obuhvaćeni Uredbom (EU) br. 1274/2011 kako bi se osigurala reprezentativnost pesticida obuhvaćenih programom kontrole u odnosu na pesticide koji se koriste.
  (5)
  Analize određenih pesticida, posebno onih koji se dodaju u program kontrole na temelju ove Uredbe i onih za koje je vrlo teško utvrditi definiciju ostatka, trebale bi u 2013. godini biti neobvezne kako bi se službenim laboratorijima omogućilo dovoljno vremena za validaciju metoda potrebnih za analizu tih pesticida, u slučaju da to već nisu učinili.
  (6)
  Ako definicija ostatka pesticida uključuje druge aktivne tvari, metabolite ili produkte razgradnje, o tim se metabolitima treba izvještavati zasebno.
  (7)
  Smjernice „Validacija metoda i postupci kontrole kvalitete za analizu ostataka pesticida u hrani i hrani za životinje” objavljene su na internetskoj stranici Komisije (5). Državama članicama treba biti dozvoljeno da pod određenim uvjetima koriste kvalitativne orijentacijske metode.
  (8)
  Provedbene mjere, kao što je standardni opis uzorka (SSD) (6) za dostavljanje rezultata analiza ostataka pesticida, koje se odnose na dostavljanje informacija od strane država članica, usuglašene su između država članica, Komisije i Europske agencije za sigurnost hrane.
  (9)
  Na postupke uzorkovanja primjenjuje se Direktiva Komisije 2002/63/EZ od 11. srpnja 2002. o utvrđivanju metoda uzorkovanja za službene kontrole ostataka pesticida u i na proizvodima biljnoga i životinjskog podrijetla u Zajednici, kojom se ukida Direktiva 79/700/EEZ (7) koja sadrži metode uzorkovanja i postupke koje preporučuje Komisija za Codex Alimentarius.
  (10)
  Potrebno je procijeniti poštuju li se maksimalne razine ostataka u dječjoj hrani, predviđene člankom 10. Direktive Komisije 2006/141/EZ od 22. prosinca 2006. o početnoj i prijelaznoj hrani za dojenčad (8) i člankom 7. Direktive Komisije 2006/125/EZ od 5. prosinca 2006. o prerađenoj hrani na bazi žitarica i dječjoj hrani za dojenčad i malu djecu (9), uzimajući u obzir isključivo definiciju ostatka kako je utvrđena u Uredbi (EZ) br. 396/2005.
  (11)
  Također je potrebno procijeniti moguće ukupne, kumulativne i sinergijske učinke pesticida kada metodologije za to postanu dostupne. Ta procjena treba započeti s nekim organofosfatima, karbamatima, triazolima i piretroidima, kako je utvrđeno u Prilogu I.
  (12)
  Kod metoda za pojedinačne ostatke, države članice mogu ispuniti svoje obveze u pogledu analize korištenjem onih službenih laboratorija koji već imaju validirane potrebne metode.
  (13)
  Države članice do 31. kolovoza svake godine trebaju dostaviti informacije za prethodnu kalendarsku godinu.
  (14)
  Kako bi se izbjegle zabune zbog preklapanja uzastopnih višegodišnjih programa, Uredbu (EU) br. 1274/2011 radi pravne sigurnosti treba ukinuti. Ona se, međutim, treba i dalje primjenjivati na uzorke ispitane u 2012. godini.
  (15)
  Mjere predviđene ovom Uredbom u skladu su s mišljenjem Stalnog odbora za lanac prehrane i zdravlje životinja,
  DONIJELA JE OVU UREDBU:
  Članak 1.
  Države članice tijekom 2013., 2014. i 2015. godine provode uzorkovanja i analiziraju uzorke sukladno kombinacijama pesticida/proizvoda kako je utvrđeno u Prilogu I.
  Broj uzoraka svakog proizvoda utvrđen je u Prilogu II.
  Članak 2.
  1. Serija (lot) se uzorkuje slučajnim odabirom.
  Postupak uzorkovanja uključujući broj jedinica mora biti u skladu s Direktivom 2002/63/EZ.
  2. Uzorci se analiziraju u skladu s definicijama ostatka utvrđenima u Uredbi (EZ) br. 396/2005. Na pesticide za koje u toj Uredbi nije utvrđena izričita definicija ostatka primjenjuje se definicija ostatka iz Priloga I. ovoj Uredbi.
  Članak 3.
  1. Države članice dostavljaju rezultate analiza uzoraka ispitanih u 2013., 2014. i 2015. godini do 31. kolovoza 2014., 2015., odnosno 2016. godine. Ti se rezultati dostavljaju u skladu sa standardnim opisom uzorka (SSD) utvrđenim u Prilogu III.
  2. Ako definicija ostatka pesticida uključuje aktivne tvari, metabolite i/ili produkte razgradnje i produkte reakcija, države članice izvještavaju o rezultatima analize sukladno propisanoj definiciji ostatka. Rezultati za svakog od glavnih izomera ili metabolita navedenih u definiciji ostatka dostavljaju se zasebno ako su zasebno mjereni.
  Članak 4.
  Uredba (EU) br. 1274/2011 ukida se.
  Međutim, i dalje se primjenjuje na uzorke koji su ispitani u 2012. godini.
  Članak 5.
  Ova Uredba stupa na snagu 1. siječnja 2013.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 31. kolovoza 2012.